Shaxmat chempionatida toshkentlik o‘g‘il-qizlar peshqadam bo‘lmoqda

Toshkentda shaxmat bo‘yicha 14 yoshgacha bo‘lgan o‘g‘il-qizlar o‘rtasida mamlakat chempionati davom etmoqda. Bu haqda O‘zA xabar berdi.

O‘zbekiston Madaniyat va sport ishlari vazirligi hamda mamlakat shaxmat federatsiyasi tomonidan tashkil etilgan musobaqada 70 nafardan ziyod yosh shaxmatchi g‘oliblik uchun dona surmoqda.
Musobaqaning o‘g‘il bolalar o‘rtasidagi bahslarida peshqadamlik qilayotgan poytaxtlik Ortiq Nig‘matov yettinchi turda namanganlik Oqilbek Hamidovni mot qilib, 6,5 ochko jamg‘argan bo‘lsa, sovrinli o‘rinlarga da’vogarlik qilayotgan poytaxtlik yana bir shaxmatchi Temur Igonin Toshkent viloyati vakili Samandar Shermuhammedovni mag‘lubiyatga uchratdi va 5,5 ochko to‘pladi. Yettinchi turda farg‘onalik Asilbek Sobirov bilan durang o‘ynagan toshkentlik Saidakbar Saydaliyev va poytaxtlik Javohir Sindarovni mot qilgan qashqadaryolik Abdumalik Abdusalimov hisobida ham 5,5 ochko bor.
Qizlar o‘rtasida mag‘lubiyatsiz dona surayotgan yagona shaxmatchi – Toshkent shahri vakili Svetlana Chaykina yettinchi turda xorazmlik Malohat Hayitboyevani yengib, 6,5 ochko jamg‘argan holda birinchi o‘rinni egallab turibdi. Musobaqa jadvalida ikkinchi o‘rinda borayotgan qoraqalpog‘istonlik Mohim Orazmuhammedova navoiylik Ozoda Ro‘ziqulovani yengib, 6 ochko to‘plagan bo‘lsa, samarqandlik Zebo Usmonova poytaxtlik Asal Salimovani mot qilib, 5 ochko bilan kuchli uchlikda bormoqda.